Bantu ba bungi ba dishiya dia Yadene badi bitabuja (40-42)
10 “Bulelela, bulelela, ndi nnuambila ne: muntu udi kayi ubuelela ku tshiibi tshia tshikumbi tshia mikoko, kadi ubandila muaba mukuabu, muntu au mmuivi ne mupawudi.+2 Kadi muntu udi ubuelela ku tshiibi mmulami wa mikoko.+3 Mulami wa ku tshiibi udi umunzuluila tshiibi,+ ne mikoko idi yumvua dîyi diende.+ Yeye udi ubikila mikoko yende mu mêna ayi ne udi uyipatula.4 Padiye upatula mikoko yende yonso, udi uya kumpala kuayi, mikoko idi imulonda, bualu mmimanye dîyi diende.5 Kayakulonda muenyi nansha kakese, kadi neyimunyeme, bualu ki mmimanye dîyi dia benyi to.”6 Yezu wakabafuanyikijila bualu ebu, kadi kabavua bajingulule tshivuaye ubambila to.7 Nunku Yezu wakamba kabidi ne: “Bulelela, bulelela, ndi nnuambila ne: meme ndi tshiibi bua mikoko.+8 Bantu bonso badi balue pa muaba wanyi mbivi ne bapawudi; kadi mikoko ki mmibateleje to.9 Meme ndi tshiibi; muntu yonso udi ubuelela kundi, neapandishibue, ne yeye neabuele, neapatuke ne neapete mashinde a kudia.+10 Muivi udi ulua anu bua kuiba, bua kushipa ne bua kubutula.+ Meme ndi mulue bua bapete muoyo ne bawupete wa bungi.11 Meme ndi mulami muimpe wa mikoko;+ mulami muimpe udi ufila muoyo* wende bua mikoko.+12 Muntu udibu bangate ku mudimu, udi kayi mulami wa mikoko ne udi mikoko kayiyi yende, udi umona mbua wa ditu ulua, udi ushiya mikoko, unyema, ne mbua wa ditu udi uyibakula ne uyitangalaja,13 bualu yeye mmuntu muangata ku mudimu, kena uditatshisha bua mikoko to.14 Meme ndi mulami muimpe wa mikoko. Ndi mumanye mikoko yanyi ne mikoko yanyi mmimmanye,+15 anu bu mudi Tatu mummanye ne meme mumanye Tatu;+ ndi mfila muoyo* wanyi bua mikoko.+16 “Ndi ne mikoko mikuabu idi kayiyi ya mu tshikumbi etshi;+ yoyi payi ndi ne bua kulua nayi munda, neyumvue dîyi dianyi, neyilue tshisumbu tshimue ne mulami umue.+17 Ke bualu kayi Tatu mmunnange,+ bualu ndi mfila muoyo* wanyi+ bua ngupetulule kabidi.18 Kakuena muntu udi uwunyenga, kadi ndi ngufila mu meme nkayanyi. Ndi ne bukokeshi bua kuwufila, ndi ne bukokeshi bua kuwupetulula kabidi.+ Ndi mupete mukenji eu kudi Tatu wanyi.”19 Ditapuluka diakajuka kabidi munkatshi mua bena Yuda+ bua mêyi aa.20 Ba bungi ba kudibu bavua bamba ne: “Udi ne demon ne mmujimije lungenyi. Nudi numuteleja bua tshinyi?”21 Bakuabu bakamba ne: “Aa ki mmêyi a muntu udi ne demon to. Demon kena mua kutabeja mêsu a mpofu to, ki mmuomu?”22 Tshikondo atshi, Tshibilu tshia Dibanjija tshiakenzeka mu Yelushalema. Tshivua tshikondo tshia muvu wa mashika makole,*23 ne Yezu uvua wendakana mu ntempelo mu mbalanda wa Solomo.+24 Nunku bena Yuda bakamunguila, kutuadijabu kumuambila ne: “Neutulame* ne mioyo kuulu kuulu too ne dîba kayi? Biwikala Kristo, tuambila patoke.”25 Yezu wakabandamuna ne: “Mvua munuambile, kadi kanuena nuitabuja to. Malu andi ngenza mu dîna dia Tatu wanyi, owu aa adi ajadika bualu buanyi.+26 Kadi nuenu kanuena nuitabuja, bualu kanuena mikoko yanyi to.+27 Mikoko yanyi idi yumvua dîyi dianyi, ndi muyimanye, ne idi indonda.+28 Ndi nyipesha muoyo wa tshiendelele,+ kabakuyibutula nansha kakese, ne muntu nansha umue kakuyinyenga mu tshianza tshianyi to.+29 Tshidi Tatu wanyi mumpeshe ntshintu tshinene kupita bintu bikuabu bionso, ne muntu nansha umue kena mua kuyinyenga mu tshianza tshia Tatu to.+30 Meme ne Tatu tudi tshintu tshimue.”*+31 Musangu eu kabidi, bena Yuda bakangula mabue bua kumuasa.32 Yezu wakabambila ne: “Ndi munuleje malu mimpe a bungi a kudi Tatu. Mbuepi bua ku malu au bunudi nungashila mabue?”33 Bena Yuda bakamuandamuna ne: “Tudi tukuasa mabue ki mbua bualu buimpe, kadi bualu udi upenda Nzambi;+ bualu wewe, nansha muudi muntu, udi udivuija nzambi.”34 Yezu wakabandamuna ne: “Ki mbafunde mu Mikenji yenu ne: ‘Mvua muambe ne: “Nuenu nudi banzambi”’* anyi?+35 Bikalaye mubikile bantu bavua dîyi dia Nzambi+ dibipishe ne: ‘banzambi,’ pawu mufundu kawuyi mua kushipibua,36 nudi nungambila meme udi Tatu mujidile ne mutume pa buloba ne: ‘Udi upenda Nzambi,’ bualu mvua muambe ne: ‘Ndi Muana wa Nzambi’ anyi?+37 Bingikala tshiyi ngenza malu a Tatu wanyi, kanungitabuji to.38 Kadi bingikala ngenza malu aa, nansha munudi kanuyi nungitabuja meme, itabujayi malu aa,+ bua nufike ku dimanya ne nutungunuke ne kumanya ne: Tatu udi mu buobumue nanyi ne meme ndi mu buobumue ne Tatu.”+39 Nunku, bakakeba kabidi bua kumukuata, kadi wakabapanduka mu bianza.40 Nanku wakaya kabidi dishiya dia Yadene muaba uvua Yone ubatiza bantu kumpala,+ yeye kusombaku.41 Bantu ba bungi bakalua kudiye, kutuadijabu kuamba ne: “Yone kavua muenze tshimanyinu nansha tshimue to, kadi malu onso avua Yone muambe bua muntu eu avua malelela.”+42 Bantu ba bungi bakamuitabuja muaba au.
lua_Latn lua_Latn